Per Stig Møller (KF), 2004-02-19:
Det internationale samfund har for længst fastslået, at terror udgør en alvorlig trussel mod international fred og sikkerhed.
Det er derfor afgørende, at vi står sammen om at bekæmpe terrorismen.
Kun gennem internationalt samarbejde kan vi effektivt bekæmpe denne trussel.
De internationale normer for demokrati og menneskerettigheder er skabt og udviklet i et tæt samarbejde
mellem staterne.
Vores beskyttelse af disse værdier bør derfor ligeledes ske i internationalt samarbejde.
Dette er netop en af årsagerne til, at en aktiv dansk indsats i den globale kamp mod terrorisme er en central del af regeringens udenrigspolitik.
Regeringens indsats sigter mod aktivt at bekæmpe den internationale terrorisme, bl.a. ved at fjerne terrorismens årsager.
Formålet er at forebygge og forhindre terrorhandlinger ved at identificere og bekæmpe terrororganisationer og dæmme op for støtten til deres aktiviteter.
Den direkte terrortrussel stiller krav om et fokuseret internationalt beredskab.
Indsatsen skal forebygge og forhindre anslag mod den civile befolkning.
Samtidig skal der sættes ind over for terroristernes evne til at gennemføre terrorhandlinger.
Omdrejningspunktet for Danmarks internationale og nationale indsats er sikkerhedsrådsresolution 1373.
Resolutionen, der er bindende for alle FN's medlemsstater, har til formål at dæmme op for terroren gennem en intensivering af det internationale samarbejde inden for en bred vifte af områder.
Det er i denne sammenhæng vigtigt, at vi støtter udviklingslandene i at gennemføre sikkerhedsrådsresolution 1373 og deres mulighed for at leve op til deres forpligtelser over for FN.
Det giver langt bedre muligheder for at identificere de organisationer og enkeltpersoner, som er involveret i terrorisme.
Der er også sket en forbedring af grænsekontrol og af toldbehandling.
Samtidig er der sat ind for at forhindre overførsel af de pengestrømme, der finansierer terroristernes aktiviteter.
Alle disse tiltag har allerede medført, at det er blevet langt sværere for terroristerne at operere.
Vi er dog langtfra ved vejs ende.
Det internationale samfund er derfor fast besluttet på at fortsætte kampen mod den internationale terrorisme, og Danmark vil for sin del naturligvis som hidtil tage aktivt del i dette samarbejde. Men vi skal huske på, at terroren ikke er et mål i sig selv for dem, der udøver den.
Terroren har et formål.
Opgaven består langsigtet i at forhindre terroristerne i at nå dette mål, som de har sat sig, og dette mål er et opgør med den vestlige samfundsform, vores værdier og vores livsform.
Den mere langsigtede indsats mod terrorisme kræver derfor bl.a. en målrettet anvendelse af udviklingsbistanden.
Bistanden kan hjælpe med til at bekæmpe rekrutteringsgrundlaget og sympatien for den nye terrorisme.
Terror gør også de fattige fattigere, fordi det bliver umuligt for dem at få genopbygget eller få opbygget deres samfund i terrorens skygge.
Udviklingsbistand handler derfor om langsigtet forandring til det bedre.
Den kan fjerne undertrykkelse og håbløshed ved at styrke demokrati og menneskerettigheder, vækst og fremgang og borgernes medinddragelse i samfundet.
Tidligere på måneden fremlagde jeg en plan for, hvordan vi skal gennemføre nye konkrete udviklingsindsatser for at bidrage til at bekæmpe terrorisme i udvalgte udviklingslande i Asien, i Mellemøsten og i Afrika.
Som udgangspunkt har vi afsat i alt ca. 145 mio. kr. hertil i perioden 2004-2006.
Det helt kendetegnende ved indsatserne er, at de netop forsøger at styrke retsstatsprincipper, demokrati og respekt for menneskerettigheder for derigennem at gøre det vanskeligere for terrornetværk at planlægge og gennemføre deres handlinger, gøre det vanskeligere for dem at opnå sympati og skaffe sig nye rekrutter, og dermed gøre det muligt for landene og borgerne og de fattigste stille og roligt at få opbygget deres samfund bl.a. med vores hjælp.
De lande, vi vil arbejde med, er derfor blandt de fattigste lande i verden.
Det er lande, som står svagt, næsten forsvarsløse, over for de kræfter, der arbejder for den ekstreme fundamentalisme.
Det er lande og mennesker, der har brug for vores hjælp i dag, så vi sammen kan sikre en fælles fremtid med fred og frihed.
Terroristernes mål er en konfrontation mellem den islamiske fundamentalisme og den vestlige verden.
Dette mål skal de ikke nå.
Derfor er samarbejdet om fremskridt, reform og udvikling med bl.a. de arabiske lande så vigtigt.
Dette samarbejde er vi i gang med at etablere både bilateralt og gennem EU.
Ved netop ikke at underminere de demokratiske standarder og retssamfund, men tværtimod ved at fremme begge dele bidrager vi til at klippe græsset under terroristernes fødder og forhindre dem i at få det opgør og det sammenstød, som de ønsker, men som de moderate og liberale muslimer, som er det store flertal, ikke ønsker, og som vi heller ikke ønsker.
Forhandling